《抵长沙即事》
清代·金武祥

人生有至乐，天伦乃为最。繄我独远游，望云频感嘅。

一朝遂趋独，悲喜疑梦寐。溯自壬戌秋，迄今戊辰岁。

其间七年事，并作一夕话。乍见转无语，徐徐陈梗概。

所嗟惟乱离，重慈遽永背。恐伤老父怀，欲语每多讳。

依依侍亲侧，窃视增老态。见儿今远来，倚闾心稍慰。

怜儿走千里，辛苦颇能耐。谓儿纵无能，朴拙尚堪爱。

客中话团圞，虽暂亦足快。祇愁室庐燬，田园更荒废。

囊橐且萧然，饥驱犹不暇。何当放归舟，还家日相对。

菽水可承欢，至乐益畅遂。笑谢当时人，利名安足累。

作者简介：原名则仁，号溎生，名宿金一士之孙。清末民初人，先应邀兖州县官幕友，后以捐班至广东候补，得署赤溪直隶厅同知。五十岁后，因丁忧而依例解任归里，从事地方文献收集，整理出版，享年八十三岁。著有芙蓉江上草堂诗稿及江阴丛书、粟香室丛书等多种。